# Všeobecné zmluvné podmienky odvádzania a čistenia

# splaškových odpadových vôd

Tieto všeobecné zmluvné podmienky odvádzania a čistenia splaškových odpadových vôd (ďalej len „VZP“) upravujú odvádzanie odpadových vôd od producenta SOV.

Dodávateľ odvádza odpadovú vodu za podmienok uvedených v Zmluve o odvádzaní odpadových vôd uzatvorenej medzi dodávateľom a odberateľom (ďalej len „Zmluva“).

**Čl. I.**

**Cena za odvádzanie a čistenie odpadovej vody (stočné)**

Cena za odvedenie a čistenie odpadovej vody (stočné) je pre každý rok stanovená rozhodnutím najvyššieho orgánu spoločnosti zmluvného prevádzkovateľa VK, pričom  jej maximálna výška je obmedzená rozhodnutím Úradu pre reguláciu sieťových odvetví ( ďalej len „ÚRSO“ ). Prevádzkovateľ verejnej kanalizácie zverejní platné ceny tovarov a služieb, ktoré podliehajú cenovej regulácii, ako aj podmienky ich dodávky, alebo poskytovania spôsobom a v lehotách ustanovených ÚRSO. Prevádzkovateľ verejnej kanalizácie zverejní aktuálne ceny za odvedenie a čistenie odpadovej vody na úradnej tabuli obce a na internetovej stránke obce.

**Čl. II.**

**Fakturácia a spôsob úhrady stočného**

Odvádzanie odpadových vôd je splnené vtokom odpadových vôd zo zariadenia odberateľa do verejnej kanalizácie. Spôsob výpočtu stočného a meranie odvedených odpadových vôd verejnou kanalizáciou je upravené všeobecne záväzným predpisom, a to vyhláškou 397/2003 Z. z. v znení neskorších predpisov, z ktorej vyplýva:

*§ 4 ods. 1) Množstvo odpadových vôd vypúšťaných do verejnej kanalizácie sa zabezpečuje technicky vhodným meradlom, ktorým je*

*a) meradlo pretečeného objemu vody v otvorených prizmatických korytách a čiastočne zatopených potrubiach pri zabezpečení prúdenia vody s voľnou hladinou, ktoré spĺňa požiadavky podľa osobitných predpisov, 1)*

*b) bezkontaktné meradlo v úplne zatopených uzavretých profiloch.*

*§ 5 ods. 1) Ak sa množstvo odpadových vôd vypúšťaných do verejnej kanalizácie nemeria a tvorí ich len voda odobratá z verejného vodovodu, určí sa množstvo vypúšťaných odpadových vôd podľa § 3 ods.1) Množstvo vody dodanej verejným vodovodom sa určuje a) určeným meradlom podľa osobitného predpisu alebo b) smernými číslami spotreby vody, ak množstvo vody dodávanej verejným vodovodom nie je merané)*

*ods. 2) Ak sa množstvo odpadových vôd vypúšťaných do verejnej kanalizácie nemeria a tvorí ich voda odobratá z rôznych zdrojov vody, určí sa množstvo odpadových vôd vypúšťaných do verejnej kanalizácie súčtom*

*a) množstiev meranej odobratej vody zo všetkých týchto zdrojov vody, ak sa množstvo odobratej vody z týchto zdrojov vody meria,*

*b) množstiev meranej odobratej vody a určeného množstva vody podľa odseku 5 alebo podľa § 3 ods. 6 a 9, ak sa množstvo odobratej vody meria len z jedného alebo z viacerých týchto zdrojov vody,*

*c) množstiev určeného množstva vody podľa odseku 5 alebo podľa § 3 ods. 6 a 9, ak sa množstvo odobratej vody z týchto zdrojov vody nemeria.*

*ods. 5) Ak nemožno určiť množstvo vypúšťaných odpadových vôd do verejnej kanalizácie podľa odsekov 1 až 4 alebo podľa § 4, určí sa ich množstvo na základe*

*a) údajov z obdobnej činnosti alebo prevádzky alebo*

*b) spotreby vody v porovnateľnom období, alebo*

*c) krátkodobého merania množstva odpadových vôd, ktoré sa vykonáva v trvaní najmenej jedného týždňa počas bežnej produkcie odpadových vôd na dočasnom meracom profile zriadenom na vhodnom mieste kanalizačnej prípojky alebo diferenčným spôsobom dvomi meracími profilmi zriadenými nad a pod zaústením kanalizačnej prípojky do verejnej kanalizácie.*

*ods. 6) Spôsoby určenia množstva vypúšťaných odpadových vôd do verejnej kanalizácie od jedného producenta sa môžu kombinovať. Celkové množstvo vypúšťaných odpadových vôd do verejnej kanalizácie sa určí ako súčet jednotlivých určených množstiev vypúšťaných odpadových vôd.“*

Na základe uvedených skutočností sa odberateľ a dodávateľ dohodli na týchto podmienkach určenia množstva odvedenej odpadovej vody verejnou kanalizáciou a následnej fakturácie stočného:

1. Stočné je platba za odvádzanie a čistenie odpadových vôd verejnou kanalizáciou, ktorá je uhrádzaná prevádzkovateľovi verejnej kanalizácie.

2. Odpočtom je kontrola meracích zariadení uskutočnená na odbernom mieste odberateľa, ktorú vykonáva dodávateľ alebo prevádzkovateľ verejnej kanalizácie a ktorej cieľom je získať údaje o skutočnom množstve dodanej pitnej vody a o skutočnom množstve odvedenej a čistenej odpadovej vody. Údaje získané odpočtom sú podkladom pre fakturáciu stočného.

3. Odpočty bude vykonávať dodávateľ alebo prevádzkovateľ verejnej kanalizácie najmenej 4-krát ročne, a to vždy bezprostredne po ukončení príslušného štvrťroka,

pričom odpočty môžu byť vykonané buď osobným odpočtom poverenými osobami dodávateľa alebo prevádzkovateľa verejnej kanalizácie a/alebo formou návratiek, kde požadované údaje vyplní a prevádzkovateľovi odovzdá odberateľ.

Minimálne raz za kalendárny rok musí byť odpočet vykonaný osobným odpočtom poverenými osobami dodávateľa alebo prevádzkovateľa verejnej kanalizácie.

Ak nie je množstvo pitnej vody alebo odpadovej vody merané, dodávateľ alebo prevádzkovateľ verejnej kanalizácie v príslušných odpočtových obdobiach vypočíta jej množstvo na základe smerných čísel spotreby, ktoré sú určené všeobecne záväzným právnym predpisom.

4. Dodávateľ a odberateľ sa dohodli na nasledovnom platení stočného:

a) Prevádzkovateľ verejnej kanalizácie vystaví za odpočtové obdobia podľa písm. a) až c) bodu 3 tohto článku odberateľovi za stočné Faktúru za opakované dodanie tovaru a služieb, a to na základe vykonaného odpočtu a/alebo na základe výpočtu podľa smerných čísiel.

Vystavenú faktúru za odpočtové obdobia podľa písm. a) až c) bodu 3 tohto článku je prevádzkovateľ povinný zaslať odberateľovi do 15 dní odo dňa skončenia odpočtového obdobia.

b) Prevádzkovateľ verejnej kanalizácie vystaví za odpočtové obdobie podľa písm. d) bodu 3 tohto článku odberateľovi za stočné Faktúru za opakované dodanie tovaru a služieb, a to na základe vykonaného odpočtu a/alebo na základe výpočtu podľa smerných čísiel.

5. Ak nie je možné určiť množstvo odpadovej vody vo faktúre za opakované dodanie služieb podľa bodu 4. tohto článku II. VZP, určí prevádzkovateľ verejnej kanalizácie množstvo odpadovej vody podľa predpokladaného množstva odvádzania odpadových vôd vychádzajúc z priemerného množstva odvedenej odpadovej vody za predchádzajúce odpočtové obdobie.

6. Odberateľ sa zaväzuje uhradiť prevádzkovateľovi verejnej kanalizácie faktúru v lehote uvedenej v príslušnej faktúre. Lehotu splatnosti faktúry za opakované dodanie tovaru a služieb a faktúry nemôže prevádzkovateľ verejnej kanalizácie stanoviť v lehote kratšej ako 14 dní od jej vystavenia.

7. Prevádzkovateľ verejnej kanalizácie vráti odberateľovi prípadný preplatok, ktorý by mohol vzniknúť z dôvodu nesprávnej fakturácie a následného uznania uplatnenej reklamácie, a to tak, že prípadný preplatok zúčtuje vo faktúre vystavenej za ďalšie odpočtové obdobie.

9. Odberateľ sa zaväzuje uhrádzať stočné na základe faktúry na prevádzkovateľa verejnej kanalizácie uvedený v príslušnej faktúre, a to príkazom na úhradu, poštovým peňažným poukazom alebo v hotovosti.

10.Zmluvné strany sa dohodli, že všetky platby podľa Zmluvy a týchto VZP sa považujú za zaplatené pripísaním zodpovedajúcej sumy na účet prevádzkovateľa verejnej kanalizácie.

**Čl. III.**

**Reklamácie a doručovanie písomností**

1. Ak vzniknú chyby pri fakturácii z dôvodu nesprávneho odpočtu, nesprávneho použitia smerných čísel spotreby, použitím nesprávnej výšky ceny za odvedenie odpadovej vody, z dôvodu nesprávneho výpočtu stočného, z dôvodu nesprávne určeného množstva odpadovej vody a pod., má odberateľ právo na vyrovnanie nesprávne fakturovaných čiastok.

2. Odberateľ uplatňuje reklamáciu podľa bodu 1. tohto článku III. VZP bezodkladne, najneskôr do 7 dní od doručenia faktúry, a to písomne u prevádzkovateľa verejnej kanalizácie. V reklamácii je odberateľ povinný uviesť dôvody jej uplatnenia. Reklamácia neoprávňuje odberateľa nezaplatiť reklamovanú faktúru, ak sa s prevádzkovateľom verejnej kanalizácie nedohodne inak.

3. Prevádzkovateľ verejnej kanalizácie každú reklamáciu prešetrí v lehote 30 dní odo dňa doručenia reklamácie a výsledok reklamácie bezodkladne oznámi odberateľovi.

4. Všetky ostatné náležitosti a postupy pri reklamácii sa riadia platnými právnymi predpismi.

5. Písomnosti (napr. faktúry, výzvy, VZP a iné), ktoré dodávateľ alebo prevádzkovateľ verejnej kanalizácie zasiela odberateľovi prostredníctvom pošty ako doporučenú zásielku, alebo zásielku s doručenkou, sa na účely Zmluvy považujú za doručené odberateľovi aj ak:

a) odberateľ odoprel zásielku prijať,

b) zásielka nebola vyzdvihnutá v určenej odbernej lehote,

c) na adrese uvedenej v Zmluve nebolo možné odberateľa zistiť a doručenie nie je z tohto dôvodu možné.

V týchto prípadoch sa zásielka považuje za doručenú tretí deň od uloženia predmetnej zásielky na pošte.

6. Písomnosti podľa bodu 5 tohto článku III. možno doručiť odberateľovi i osobne.

**Čl. IV.**

**Prerušenie alebo obmedzenie odvádzania odpadových vôd**

Dodávateľ je oprávnený prerušiť alebo obmedziť odvádzanie odpadových vôd do verejnej kanalizácie z nasledovných dôvodov:

a) z dôvodov uvedených v zákone č. 442/2002 Z. z. o verejných vodovodoch a verejných kanalizáciách v platnom znení (ďalej len „zákon o vodovodoch a kanalizáciách“) a vo všeobecne záväzných právnych predpisoch,

b) ak odberateľ nedovolene manipuluje s vodomerom alebo meradlom odpadových vôd podľa článku VI. bod 3. týchto VZP,

c) ak odberateľ nezabezpečil dostatočnú ochranu meradla pred poškodením,

d) ak je tak dohodnuté v Zmluve.

**Čl. V.**

**Zodpovednosť zmluvných strán**

1. Dodávateľ i odberateľ sa zaväzujú venovať zvýšenú pozornosť predchádzaniu škodám a to najmä všeobecnej prevencii vzniku škôd.

2. Každá zmluvná strana zodpovedá druhej zmluvnej strane za škody, ktoré jej spôsobila porušením svojich povinností, v rozsahu stanovenom všeobecne záväznými právnymi predpismi, Zmluvou a týmito VZP.

**Čl. VI.**

**Osobitné ustanovenia**

1. Odberateľ - fyzická osoba je povinný bezodkladne po zmene svojich osobných údajov a odberateľ – právnická osoba je povinný bezodkladne po zmene svojich identifikačných údajov nahlásiť ich zmenu písomne dodávateľovi alebo prevádzkovateľovi verejnej kanalizácie.

2. Odberateľ je povinný umožniť dodávateľovi alebo prevádzkovateľovi verejnej kanalizácie alebo ním poverenej osobe vykonať odpočet na odbernom mieste odberateľa a umožniť dodávateľovi alebo prevádzkovateľovi verejnej kanalizácie vykonať kontrolu kanalizačných zariadení odberateľa a ich napojenie na verejnú kanalizáciu.

3. Nedovoleným manipulovaním s vodomerom alebo meradlom odpadových vôd sa rozumie porušenie plomby na vodomere, alebo meradle odpadových vôd, alebo manipuláciu s plombou, alebo jej viazaním, ktorou dôjde k jej zlomeniu, rozviazaniu, prerušeniu, alebo inému znehodnoteniu narušujúcemu jej kompaktnosť a celistvosť, alebo iná nepovolená manipulácia s vodomerom alebo meradlom odpadových vôd, s jeho vnútornými zariadeniami a zložením, i s jeho vonkajším obalom, ako i jeho poškodenie, znehodnotenie, zmena parametrov a iné konania, vykonané bez oprávnenia udeleného dodávateľom.

4. Odberateľ je povinný písomne oznámiť dodávateľovi alebo prevádzkovateľovi verejnej kanalizácie zmenu vlastníckeho práva k nehnuteľnosti pripojenej na verejnú kanalizáciu, v ktorej sa nachádza odberné miesto bezodkladne po uvedenej zmene. V prípade ak si odberateľ túto svoju povinnosť nesplní je povinný platiť stočné a plniť všetky ostatné záväzky upravené touto zmluvou, a to až do riadneho oznámenia zmeny vlastníckeho práva k nehnuteľnosti.

5. Odberateľ je povinný písomne oznámiť dodávateľovi alebo prevádzkovateľovi i verejnej kanalizácie výmenu vodomeru, spolu s uvedením stavu vodomeru ku dňu výmeny, a to najneskôr do 5 dní od výmeny vodomeru.

6. Odberateľ je povinný oznámiť dodávateľovi alebo prevádzkovateľovi verejnej kanalizácie všetky zmeny údajov, ktoré by mohli mať vplyv na výšku stočného, a to buď osobne poverenému pracovníkovi prevádzkovateľovi verejnej kanalizácie pri vykonávaní odpočtu alebo na tlačive, ktoré tvorí prílohu č. 4 zmluvy, pričom za údaje dôležité pre určenie výšky stočného sa považujú údaje uvedené na tlačive tvoriacom prílohu č. 4 zmluvy. Tieto zmeny je povinný nahlásiť vždy ku koncu odpočtového obdobia.

7. Odberateľ je povinný udržiavať kanalizačnú prípojku v stave zodpovedajúcom jej riadnemu užívaniu a zabezpečiť opravy a údržby kanalizačnej prípojky, ako aj jej zariadení na vlastné náklady.

**Čl. VII.**

**Zmluvné pokuty**

1. Odberateľ je povinný zaplatiť prevádzkovateľovi verejnej kanalizácie nasledovné zmluvné pokuty:

a) vo výške 5,00 €, ak odberateľ v lehote splatnosti nezaplatí riadne vystavenú splatnú faktúru vystavenú v zmysle Zmluvy alebo týchto VZP, a to za každé jednotlivé porušenie

b) vo výške 10,00 €, ak odberateľ neumožní vykonať odpočet v zmysle bodu 2. článku VI. týchto VZP a to za každé jednotlivé porušenie

c) vo výške 200,00 €, za nedovolené manipulovanie s vodomerom, alebo meradlom odpadových vôd v zmysle bodu 3. článku VI. týchto VZP a/alebo za porušenie povinnosti v zmysle bodu 5. článku VI. týchto VZP

d) vo výške 100,00 €, za nezabezpečenie vodomeru pred poškodením

2. Zaplatením zmluvnej pokuty podľa bodu 1. tohto článku VII. VZP nie je dotknutý nárok na náhradu škody, prevyšujúcej výšku jednotlivej zmluvnej pokuty.

**Čl. VIII.**

**Ukončenie Zmluvy**

1. Zmluva zaniká:

a) uplynutím času, na ktorý bola uzavretá,

b) dohodou zmluvných strán,

c) odstúpením od Zmluvy dodávateľom,

d) výpoveďou Zmluvy danou odberateľom,

e) ak tak ustanovuje osobitný právny predpis.

2. Dodávateľ je oprávnený odstúpiť od Zmluvy, z nasledovných dôvodov:

a) ak napriek výzve dodávateľa na nápravu zariadenia odberateľa, alebo nápravu spôsobu odvádzania odpadových vôd je zariadenie odberateľa odvádzania odpadových vôd v rozpore s technickými podmienkami tak, že môže ohroziť zdravie, bezpečnosť osôb alebo majetok, prípadne spôsobiť neprípustné technické alebo technologické zmeny v odvádzaní odpadových vôd alebo čistení odpadových vôd,

b) ak dodávateľ zistí, že odberateľ sa dopustil neoprávneného pripojenia kanalizačnej prípojky,

c) ak odberateľ napriek výzve dodávateľa nezabezpečí odstránenie zistenej poruchy

na svojej kanalizačnej prípojke v lehote stanovenej dodávateľom, ktorá nesmie byť kratšia ako tri dni,

d) ak sa odberateľ dopustí neoprávneného vypúšťania odpadových vôd,

e) ak odberateľ nezaplatí riadne a včas peňažné záväzky vyplývajúce zo stočného po dobu dlhšiu ako 30 dní po dobe splatnosti týchto peňažných záväzkov,

f) ak napriek výzve dodávateľa odberateľ nezabezpečí prispôsobenie technických zariadení tak, aby bolo možné merať množstvo dodanej pitnej vody,

g) ak odberateľ napriek výzve dodávateľa alebo prevádzkovateľa verejnej kanalizácie, ktorý sa rozhodne osadiť meradlo na vodovodnú prípojku, z ktorej sa doteraz odber pitnej vody nemeral, nevykoná podľa pokynov dodávateľa potrebné úpravy na vodovodnej prípojke,

h) ak odberateľ nedovolene manipuluje s vodomerom, alebo meradlom odpadových vôd podľa článku VI. bod 3. týchto VZP,

ch) ak odberateľ nesplní povinnosť podľa článku VI. bod 4. týchto VZP.

3. Odberateľ môže ukončiť Zmluvu výpoveďou:

a) bez uvedenia dôvodu, pričom Zmluva zaniká uplynutím trojmesačnej výpovednej lehoty, ktorá začína plynúť od prvého dňa kalendárneho mesiaca nasledujúceho o doručení výpovede dodávateľovi alebo,

b) z dôvodu zmeny ceny za odvedenie odpadovej vody (článok I. VZP) alebo z dôvodu zmeny týchto VZP ( bod 2. článok IX. týchto VZP ), pričom Zmluva zaniká uplynutím 30 dní od doručenia výpovede dodávateľovi.

**Čl. IX.**

**Záverečné ustanovenia**

1. Dodávateľ a odberateľ sa v zmysle ust. § 262 Obchodného zákonníka v platnom znení dohodli, že ich zmluvný vzťah sa riadi ustanoveniami zákona o vodovodoch a kanalizáciách, ustanoveniami Obchodného zákonníka, ustanoveniami Občianskeho zákonníka, ako aj platnými zákonmi a všeobecne záväznými právnymi predpismi, s výnimkou zmluvného vzťahu uzatvoreného s odberateľom – fyzickou osobou - nepodnikateľom, ktorý sa riadi ustanoveniami Zákona o verejných vodovodoch a kanalizáciách, ustanoveniami Občianskeho zákonníka, ako aj platnými zákonmi a všeobecne záväznými právnymi predpismi.

2. Dodávateľ a odberateľ sa dohodli, že dodávateľ je oprávnený meniť tieto VZP z dôvodov zmeny okolností, ktoré platili v čase ich vzniku. Dodávateľ je povinný zmenené VZP zverejniť najneskôr 30 dní pred dňom nadobudnutia ich účinnosti na vývesnej tabuli príslušného obecného úradu.

3. Dodávateľ a odberateľ sa dohodli, že ustanovenia Zmluvy a týchto VZP, týkajúce sa nárokov na zaplatenie zmluvných pokút zostávajú v platnosti aj v prípade ukončenia Zmluvy podľa článku VIII. týchto VZP.

4. V zmysle zákona o ochrane osobných údajov dal odberateľ – fyzická osoba dodávateľovi svojím podpisom na Zmluve súhlas:

a) so spracúvaním svojich osobných údajov uvedených v Zmluve (ďalej len „osobné údaje“) nevyhnutných na jeho riadnu identifikáciu na účely uzatvorenia Zmluvy, na účely plnenia práv a povinností vyplývajúcich zo Zmluvy ako aj na všetky vzťahy so Zmluvou súvisiace, pričom za údaje na riadnu identifikáciu sa považujú: meno a priezvisko, presná adresa bydliska a dátum narodenia,

b) so spracúvaním osobných údajov uvedených v písm. a) tohto bodu počas trvania platnosti Zmluvy, najneskôr do lehoty vysporiadania všetkých nárokov, vzniknutých na základe Zmluvy.

5. Odberateľ - fyzická osoba je oprávnený odvolať súhlas udelený podľa bodu 4. tohto článku IX. VZP za podmienky, že bude preukázané, že dodávateľ spracúval jeho osobné údaje v rozpore so zákonom o ochrane osobných údajov.

6. Odberateľ nie je oprávnený jednostranne postúpiť akékoľvek práva, povinnosti, pohľadávky, vyplývajúce zo Zmluvy a týchto VZP.

7. Ak je odberateľ v omeškaní s plnením peňažného záväzku, alebo časti peňažného záväzku vyplývajúceho zo Zmluvy alebo týchto VZP má prevádzkovateľ verejnej kanalizácie právo na úroky z omeškania vo výške 0,05% z dlžnej peňažnej sumy za každý deň omeškania.

8. Všetky údaje a informácie obchodného charakteru a ktoré vyplynú zo zmluvného vzťahu, alebo z činností zabezpečujúcich plnenie Zmluvy, považujú zmluvné strany za dôverné. Odberateľ i dodávateľ sa zaväzujú, že tieto dôverné informácie budú chrániť a utajovať pred tretími osobami.

9. Platnosť týchto VZP zaniká účinnosťou nových VZP, vydaných podľa bodu 2. tohto článku IX. VZP.

10.Dodávateľ i odberateľ sa dohodli, že všetky práva a povinnosti, vyplývajúce zo Zmluvy a týchto VZP, prechádzajú na právnych nástupcov zmluvných strán.

11.Ak niektoré ustanovenia Zmluvy alebo týchto VZP nie sú celkom alebo sčasti účinné, alebo sa stanú sčasti alebo celkom neplatnými, nemá táto skutočnosť vplyv na platnosť a účinnosť ostatných ustanovení Zmluvy a týchto VZP.

13. V prípade, ak k Zmluve boli priložené Všeobecné podmienky o odvádzaní odpadových vôd, nahradzujú sa tieto podmienky týmito VZP.

14. Odberateľ si VZP dôkladne prečítal, ich obsahu porozumel, a pristupuje k nim nie v tiesni a nie za nápadne nevýhodných podmienok.